Det var et løfte, da Lars Løkke Rasmussen (V) under en tv-duel i valgkampen slog fast, at han ikke har i sinde at ”pille ved dagpengeniveauet”.

Det bekræftede den daværende oppositionsleder og nuværende statsminister selv i duellen, da TV2-vært Poul Erik Skammelsen spurgte ind til det.

Læs også : Løkke har allerede fredet dagpengesatserne

Ikke desto mindre kan Venstre i dag ikke bekræfte, om det løfte stadig står ved magt, og om dagpengemodtagerne dermed kan være sikre på, at de ikke bliver skåret i deres ydelser.

Statsminister Lars Løkke Rasmussen ønsker ikke at kommentere sine udtalelser fra valgkampen og henviser til politisk ordfører Jakob Ellemann-Jensen (V).

Læs også : ANALYSE Det ender med det helt store dagpengeforlig

Han vil imidlertid heller ikke kommentere sin partiformands løfter fra valgkampen, men har sendt følgende udtalelse i en sms til DR Nyheder:

- Venstre ønsker, at en reform skal ske indenfor de nuværende økonomiske rammer med så bred politisk tilslutning som muligt, og så afventer vi Dagpengekommissionens rapport, inden vi drøfter konkrete løsningsmodeller.

Over for Jyllands-Posten åbner Jakob Ellemann-Jensen dog for, at der kan skæres i dagpengesatserne.

- Hvis den samlede økonomiske ramme skal bevares, og satserne ikke måtte justeres, så ville alt jo være mejslet i granit, siger han til avisen.

FAKTA : Disse faggrupper falder ud af dagpengesystemet

DF: Løkke må ud og forklare sig

Spørgsmålet om, hvorvidt der skal skæres i dagpengeydelsen eller ej, er igen blevet aktuel, efter at Politiken i går berettede, at Dagpengekommissionens tre foreløbige modeller til et nyt dagpengesystem alle indeholder en eller anden form for reduktion af dagpengesatserne.

Hos Dansk Folkeparti mener man, at der nu er behov for, at Lars Løkke Rasmussen selv går ud og uddyber sit løfte fra valgkampen om ikke at ”pille ved dagpengeniveauet”.

Der er behov for en afklaring, siger beskæftigelsesordfører Bent Bøgsted (DF).

- Det vil klæde Lars Løkke Rasmussen, når diskussionen om hans løfte bliver rejst, at han også går ud og forklarer, hvad løftet indebærer, og hvad det omfatter, for at få dæmpet de fortolkningsmuligheder, der er, siger Bent Bøgsted.

Læs også : Trods kommissionsanbefalinger: DF vil poste flere penge i dagpengesystem

Indkaldes til samråd

Samme melding kommer fra Enhedslisten, der nu vil indkalde statsministeren til et samråd, hvor han ifølge arbejdsmarkedsordfører Finn Sørensen skal forklare, om Venstre kan gå med til at skære i dagpengesatserne.

- Jeg tror, at alle vælgere og seere opfattede det, som jeg gjorde, at her var løfte fra Lars Løkke Rasmussen om, at han ikke ville gå ind og skære i dagpengesatsen. Det, tror jeg, er den generelle opfattelse, siger Finn Sørensen.

- Derfor er det meget bekymrende, at han ikke vil stå ved det i dag og ikke vil bekræfte, at det står fast, at de ikke vil sætte dagpengesatsen ned for folk, siger han.

Læs også : Enhedslisten kræver dagpengekommission lukket